Document ID: 32013D0416

KOMISIJAS ĪSTENOŠANAS LĒMUMS
(2013. gada 31. jūlijs),
ar ko groza Lēmuma 93/195/EEK II pielikumu attiecībā uz veselības sertifikāta paraugu reģistrētu zirgu atpakaļievešanai Eiropas Savienībā pēc pagaidu izvešanas skriešanās sacīkstēm, sacensībām un kultūras pasākumiem uz laiku līdz 30 dienām
(izziņots ar dokumenta numuru C(2013) 4850)
(Dokuments attiecas uz EEZ)
(2013/416/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2009. gada 30. novembra Direktīvu 2009/156/EK par dzīvnieku veselības prasībām attiecībā uz zirgu dzimtas dzīvnieku pārvadāšanu un importu no trešām valstīm (1) un jo īpaši tās 19. panta b) punktu,
tā kā:
(1)
Komisijas 1993. gada 2. februāra Lēmumā 93/195/EEK par dzīvnieku veselības nosacījumiem un veterināro sertifikāciju reģistrētu zirgu atpakaļievešanai pēc pagaidu izvešanas skriešanās sacīkstēm, sacensībām un kultūras pasākumiem (2) ir noteikti vairāki veselības sertifikātu paraugi reģistrētu zirgu atpakaļievešanai Savienībā pēc pagaidu izvešanas uz trešām valstīm skriešanās sacīkstēm, sacensībām un kultūras pasākumiem.
(2)
Minētā lēmuma II pielikumā ir sniegts veselības sertifikāta paraugs reģistrētu zirgu atpakaļievešanai Eiropas Savienībā pēc pagaidu izvešanas skriešanās sacīkstēm, sacensībām un kultūras pasākumiem uz laiku līdz 30 dienām.
(3)
Komisijas Lēmumā 2007/240/EK (3), ar ko izveido jaunas veterinārās apliecības dzīvu dzīvnieku, spermas, embriju, olšūnu un dzīvnieku izcelsmes produktu ievešanai Kopienā saskaņā ar, inter alia, Lēmumu 93/195/EEK, ir sniegts standartizēts veselības sertifikāta paraugs.
(4)
Lēmuma 93/195/EEK II pielikumā norādītā veselības sertifikāta paraugs jāpielāgo Lēmumā 2007/240/EK sniegtajam paraugam.
(5)
Turklāt juridiskās skaidrības labad II pielikumā Lēmumam 93/195/EEK, kurā grozījumi izdarīti ar Komisijas 2010. gada 30. aprīļa Lēmumu 2010/266/ES, ar ko groza Lēmumus 92/260/EEK, 93/195/EEK, 93/197/EEK un 2004/211/EK attiecībā uz reģistrētu zirgu importu no konkrētām Ķīnas daļām un pielāgo dažu trešo valstu apzīmējumus (4), jāveic dažas korekcijas.
(6)
Tādēļ attiecīgi jāgroza Lēmums 93/195/EEK.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 93/195/EEK II pielikumu aizstāj ar šā lēmuma pielikuma tekstu.
2. pants
Pārejas posmā līdz 2013. gada 1. oktobrim dalībvalstis turpina izsniegt atļaujas tādu reģistrētu zirgu atpakaļievešanai Savienībā pēc pagaidu izvešanas skriešanās sacīkstēm, sacensībām un kultūras pasākumiem uz laiku līdz 30 dienām, kuriem pievienots ne vēlāk kā līdz 2013. gada 21. septembrim izsniegts veterinārais sertifikāts, kas izdots saskaņā ar Lēmuma 93/195/EEK II pielikumā norādīto paraugu, kurš bija spēkā pirms grozījumu izdarīšanas ar šo lēmumu.
3. pants
Šis lēmums ir adresēts dalībvalstīm.
Briselē, 2013. gada 31. jūlijā

Labels: 0
3
6